หนี้สาธารณะลด 2.43 หมื่นล้านบาท
คลังโล่งหนี้สาธารณะเดือนม.ค.มีสัญญาณลดลง ผลจากทั้งหนี้ภาครัฐ รัฐวิสาหกิจ และหน่วยอื่น ต่ำกว่าเดือนก่อนหน้านี้
14 มี.ค. 2559

คลังโล่งหนี้สาธารณะเดือนม.ค.มีสัญญาณลดลง ผลจากทั้งหนี้ภาครัฐ รัฐวิสาหกิจ และหน่วยอื่น ต่ำกว่าเดือนก่อนหน้านี้
นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ (สบน.) เปิดเผยว่า หนี้สาธารณะคงค้าง ณ 31 ม.ค. 2559 มีจำนวน 5.98 ล้านล้านบาท หรือคิดเป็น 44.06% ของจีดีพี GDP เมื่อเปรียบเทียบกับเดือนก่อนหน้าหนี้สาธารณะลดลง 2.43 หมื่นล้านบาท โดยแบ่งเป็น หนี้ของรัฐบาล 4.38 ล้านล้านบาท ลดลง 2.28 หมื่นล้านบาท หนี้ของรัฐวิสาหกิจที่ไม่เป็นสถาบันการเงิน 1.04 ล้านล้านบาท ลดลง 431 ล้านบาท หนี้ของรัฐวิสาหกิจที่เป็นสถาบันการเงิน (รัฐบาลค้ำประกัน) 5.31 แสนล้านบาท ลดลง 1,137 ล้านบาท และหนี้หน่วยงานของรัฐ 1.74 หมื่นล้านบาท ลดลง 5 ล้านบาท
ทั้งนี้ ในเดือนม.ค. 2559 สบน. มีการบริหารจัดการหนี้รัฐวิสาหกิจ วงเงิน 1.51 หมื่นล้านบาท แบ่งเป็นการจัดหาเงินกู้ให้แก่การประปาส่วนภูมิภาค เพื่อดำเนินโครงการก่อสร้างปรับปรุงขยายการประปาส่วนภูมิภาค จำนวน 170 ล้านบาท การปรับโครงสร้างหนี้ของธนาคารเพื่อการเกษตรและสหกรณ์การเกษตร (ธ.ก.ส.) 1 หมื่นล้านบาท และการทางพิเศษแห่งประเทศไทย 5,000 ล้านบาท
สำหรับ หนี้สาธารณะ ณ สิ้นเดือนม.ค. 2559 แบ่งเป็นหนี้ในประเทศ 5.63 ล้านล้านบาท หรือ 94.14% และหนี้ต่างประเทศ 3.5 แสนล้านบาท (ประมาณ 9,999 ล้านเหรียญสหรัฐ) หรือ 5.86% ของหนี้สาธารณะคงค้างทั้งหมด และแบ่งเป็นหนี้ระยะยาว 5.68 ล้านล้านบาท หรือ 95.14% และหนี้ระยะสั้น 2.9 แสนล้านบาท หรือ 4.86% ของหนี้สาธารณะคงค้างทั้งหมด